เมินตัวเลขเงินเฟ้อพุ่ง!!ดาวโจนส์,น้ำมัน,ทองปิดบวก
หุ้นดาวโจนส์ปิดบวก 19.10 จุด นักลงทุนเมินตัวเลขเงินเฟ้อพุ่ง ด้านราคาน้ำมันเพิ่มขึ้น 33 เซนต์ ขณะที่ทองคำบวก 90 เซนต์
11 มิ.ย. 2564

ดัชนีเฉลี่ยอุตสาหกรรมดาวโจนส์ปิดที่ 34,466.24 จุด เพิ่มขึ้น 19.10 จุด หรือ +0.06% ดัชนี เอสแอนด์พี 500 ปิดที่ 4,239.18 จุด เพิ่มขึ้น 19.63 จุด หรือ +0.47% ดัชนีแนสแดคปิดที่ 14,020.33 จุด เพิ่มขึ้น 108.58 จุด หรือ +0.78%ดัชนีดาวโจนส์ตลาดหุ้นนิวยอร์กปิดบวกเมื่อวันที่ 10 มิ.ย. ขณะที่ดัชนี เอสแอนด์พี500 ปิดทำนิวไฮ เนื่องจากนักลงทุนมีมุมมองเป็นบวกว่า การพุ่งขึ้นของตัวเลขเงินเฟ้อสหรัฐจะเป็นเพียงสถานการณ์ชั่วคราวและจะไม่ส่งผลให้ธนาคารกลางสหรัฐ (เฟด) เปลี่ยนแปลงนโยบายการเงินในระยะนี้ โดย กระทรวงแรงงานสหรัฐเปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค ดีดตัวขึ้น 0.6% ในเดือนพ.ค. เมื่อเทียบรายเดือน สูงกว่าที่นักวิเคราะห์คาดการณ์ที่ระดับ 0.5% และเมื่อเทียบรายปี ดัชนี CPI พุ่งขึ้น 5.0% ซึ่งเป็นระดับสูงสุดนับตั้งแต่เดือนส.ค.2551 และสูงกว่าที่นักวิเคราะห์คาดการณ์ที่ระดับ 4.7%สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนกรกฎาคม เพิ่มขึ้น 33 เซนต์ ปิดที่ 70.29 ดอลลาร์ต่อบาร์เรล ด้านเบรนต์ทะเลเหนือลอนดอนงวดส่งมอบเดือนสิงหาคม เพิ่มขึ้น 30 เซนต์ ปิดที่ 72.52 ดอลลาร์ต่อบาร์เรลสัญญาน้ำมันดิบเวสต์เท็กซัส ตลาดนิวยอร์กดีดตัวขึ้นขานรับข้อมูลแรงงานที่สดใสของสหรัฐ รวมทั้งรายงานคาดการณ์ของกลุ่มประเทศผู้ส่งออกน้ำมัน (โอเปก) ที่ระบุว่าความต้องการใช้น้ำมันในตลาดโลกจะเพิ่มขึ้นในปีนี้ราคาทองคำตลาดโคเม็กซ์งวดส่งมอบเดือนสิงหาคม เพิ่มขึ้น 90 เซนต์ ปิดที่ 1,896.40 ดอลลาร์ต่อออนซ์